Nordean päästrategi Lippo Suominen palasi sunnuntaina Yhdysvalloista. Hän kertoi aamu-tv:ssä, että millä mielin hänen kollegansa Yhdysvalloissa ovat vuosi Trumpin valinnan jälkeen. Miten Trump on vaikuttanut talouteen ja miltä sijoitusnäkymät näyttävät?

Lippo Suomisen mukaan osakkeet eivät ole liian kalliita, kun niitä verrataan yritysten tuloksiin.

Nordean päästrategi Lippo Suominen uskoo, että maailman osakemarkkinoilla on yhä nousuvaraa ennätyksellisen korkeasta kurssitasosta huolimatta.

Yhdysvaltojen teollisuusosakkeita seuraava Dow Jones Industrial Average -indeksi ylitti viime viikolla ensi kertaa 26 000 pisteen rajan. Suomisen mukaan korkeille kursseille löytyy perusteita.

– Osakkeet ovat nousseet kovaa, mutta talous on vahvassa kunnossa ja yritysten tulokset ovat kaikkien aikojen ennätystasolla. Suhteessa tuloksiin osakkeet eivät ole niin kalliita kuin ehkä halutaan miettiä, Suominen sanoi Ylen aamu-tv:ssä maanantaina.

Suominen palasi juuri Suomeen New Yorkista, missä hän tapasi kollegoitaan muun muassa Goldman Sachsista, Deutsche Bankista ja Citistä.

Suomisen mukaan Wall Streetillä ei vielä uskota, että osakkeet olisivat liian kalliita. Riski rajustakin romahduksesta on silti olemassa.

– Voi olla, että olemme menossa viimeiseen nousuvaiheeseen. Siinä kohtaa, kun kukaan ei enää pelkää mitään, silloin riskejä ei enää hinnoitella oikein.

Nordean päästrategi Lippo Suominen. Yle

"Trumpilla oli vain hyvä tuuri"

Viime aikoina on keskusteltu siitä, kuinka paljon talouden vahvasta vedosta on kiittäminen reilu vuosi sitten Yhdysvaltain presidenttinä aloittanutta Donald Trumpia.

Suomisen mukaan asiantuntijat ovat yleisesti sitä mieltä, että menestys on tapahtunut pikemminkin Trumpista huolimatta kuin tämän ansiosta.

– Talous oli lähtenyt oikeaan suuntaan. Hänellä oli vain hyvä tuuri, että tuli juuri sopivaan aikaan kehiin.

Trump ajoi äänekkäästi verouudistusta, joka muun muassa laski yritysveroa 35 prosentista 21 prosenttiin. Uudistus on Suomisen mielestä merkittävä, mutta sekään ei ole varsinaisesti juuri Trumpin ansiota.

– Perinteiset poliitikot kuitenkin edelleen vievät sitä hommaa; se on republikaanipuolue, joka määräilee. Siksi veroale saatiin menemään läpi, Suominen sanoi aamu-tv:ssä.